TISCO ประเดิมประกาศงบฯปี 60 เจ้าแรกวันนี้ ลุ้นกำไรโต 24%
TISCO ประเดิมประกาศงบฯปี 60 เจ้าแรกวันนี้ (12 ม.ค.61) ลุ้นกำไรโต 24%
12 ม.ค. 2561

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ซึ่งจะเป็นบจ.ในกลุ่มธนาคารพาณิชย์แห่งแรกที่จะประกาศผลประกอบการประจำปี 2560 ออกมาภายในวันนี้ (12 ม.ค.2561) โดยนักวิเคราะห์ส่วนใหญ่คาดการณ์ว่าผลประกอบการจะเติบโต 20% จากช่วงเดียวกันเมื่อปีก่อน
โดย บริษัทหลักทรัพย์ฟินันเซีย ไซรัส ระบุในบทวิเคราะห์ว่า ผลประกอบการไตรมาส 4/60 ของแบงก์เริ่มศุกร์นี้ เริ่มจากบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO คาดกำไรทรงตัวจากไตรมาสก่อนที่ 1.5 พันล้านบาท (เพิ่มขึ้น 16% จากปีก่อน) แม้เริ่มรับรู้รายได้ SCBT แต่จะมีค่าใช้จ่าย one-time เกิดขึ้นบางส่วน เช่น ค่าจดจำนองสินเชื่อที่อยู่อาศัย และค่าธรรมเนียมที่เกี่ยวข้องอื่นๆ
ทั้งนี้คงคาดกำไรทั้งปี 2560 ที่ 6 พันล้านบาท เพิ่มขึ้น 20% จากปีก่อน และปี 2561 ที่ 6.67 พันล้านบาท เพิ่มขึ้น 11% จากปีก่อน ทั้งนี้หุ้นกลุ่มแบงก์ถูก sell on fact หลังประกาศงบมา 5 ไตรมาสติดต่อกัน รอบละ 3-5% หากงบของ TISCO ไม่ได้ออกมาเซอร์ไพร์สเชิงบวก คาดว่า Bank Index จะพักฐานระยะสั้น ซึ่งมองเป็นโอกาสซื้อลงทุน Top Pick ยังเป็น BBL และ KBANK
 
ด้าน บริษัทหลักทรัพย์เอเชีย เวลท์ คาดกำไรสุทธิไตรมาส 4/60 ของ TISCO จะเพิ่มขึ้น 0.7% จากไตรมาสก่อน และ 22.5% จากปีก่อน อยู่ที่ 1.6 พันล้านบาท และคาดในไตรมาสดังกล่าว TISCO จะแสดงการเติบโตกำไรสุทธิจากปีก่อนสูงที่สุดในกลุ่มธนาคาร
โดยได้แรงหนุนจากระดับการตั้งสำรองที่ลดลง รวมทั้งสินเชื่อที่สูงขึ้นจากการถ่ายโอนสินเชื่อรายย่อยจากธนาคารสแตนดาร์ด ชาร์เตอร์ด (ไทย) นับตั้งแต่วันที่ 1 ต.ค. 2560 ที่ผ่านมา เราคาดสินเชื่อของธนาคารในปี 2561 จะขยายตัวที่ 4% จากปีก่อน หนุนโดยตลาดยานยนต์ในประเทศที่ปรับตัวดีขึ้นและสภาวะเศรษฐกิจที่ดีขึ้นต่อเนื่อง เราประมาณการ EPS จะเติบโต 22.9% ในปี 2560 และ 12.1% ในปี 2561 ทั้งนี้ TISCO จะมีการประกาศผลการดำเนินงานปี 2560 ในวันศุกร์นี้ (12 ม.ค. 2561)
ด้าน Price Pattern ของ TISCO มีความแข็งแกร่งอย่างมากในแนวโน้มหลักที่เป็นแนวโน้มขาขึ้น (Uptrend) จากการเกิดทั้ง Daily, Weekly, &amp; Monthly Buy Signal เมื่อพิจารณา Price Pattern ของ TISCO คาดว่าจะได้เห็นการทำ New High อย่างต่อเนื่อง โดยมีเป้าหมายถัดไปของการทำ New High อยู่ที่ 102 บาท ทั้งนี้ TISCO มีจุด Stop Loss ระยะสั้นอยู่ที่ 88 บาท (Resistance: 94.50, 96.00, 97.50; Support: 91.75, 91.25, 88.75)